Näsijärven rannalle valmistuu jo ensi kesäksi puisto, jossa voidaan järjestää 25 000 ihmisen tapahtumia – Hämeenkadun lyhtypylväätkin löysivät sieltä uuden kodin

Santalahden tapahtumapuisto on ensi kesänä valmis toimimaan tapahtumien keskipisteenä. Näsijärven rantaan rakentuvan puiston suunnittelussa on joka käänteessä huomioitu sen tuleva käyttötarkoitus. Tampereen keskustahankkeen projektipäällikkö Markus Joonas kertoo, että puistoon on esimerkiksi istutettu kantava nurmirakenne, joka kestää ihmismassojen painon. Lisäksi suunnitelmiin kuuluu mahdollisen lavan paikan asfaltointi ja sähkö-, vesi- sekä viemäripisteiden rakentaminen tapahtumajärjestäjien tarpeisiin. Santalahden tapahtumapuistossa hyödynnetään Hämeenkadulta tuttuja, vanhoja katuvalopylväitä. – Tamperelaisittain katuvalopylväät ovat peräisin McDonald’sin ja Sokoksen väliltä. Pylväiden väliin voi somistaa tarvittaessa vaikka banderolleja, lippuja ja kaiuttimia, Joonas maalailee. Kirpputoreja, konsertteja ja esityksiä Tapahtumajärjestäjät ovat Joonaksen mukaan jo osoittaneet kiinnostusta Santalahden tapahtumapuistoa kohtaan. – Kun lähdimme liikkeelle, teimme markkinakartoituksen ja kuulimme tapahtumajärjestäjien toiveita, Joonas taustoittaa. Puistossa voidaan tulevaisuudessa järjestää esimerkiksi kirpputoreja, konsertteja sekä muita esityksiä. Aiemmin arvioitiin, että puistossa voitaisiin järjestää 35 000 ihmisen tapahtumia. Suuruusluokka on tarkentunut puiston rakentamisen edetessä. Joonas arvioi nyt, että puistossa järjestettäviin tapahtumiin voisi mahtua 25 000 osallistujaa. Hän muistuttaa, että koko Santalahden alue on muutoksessa. – Asiat saattavat edetä myöhemmin niin, että päästään 35 000 ihmiseen. Kaupunkilaisten käytössä Tapahtumapuisto sijoittuu Santalahden puistossa venesataman puoleiseen osaan. Tarkoitus on, että tapahtumien ulkopuolella Santalahden puisto toimii kaupunkilaisten viihtyisänä puistona. Tapahtumavarustelu ei rajoita puiston normaalia käyttöä, vaan esimerkiksi kantavasta nurmesta hyötyvät muutkin kuin tapahtumajärjestäjät ja -kävijät. – Kantava nurmikko hyödyntää puiston toiminnallisen käytön, vaikka höntsäilyn, Joonas suunnittelee. – Santalahden alueen hienous valkenee, kun käy paikan päällä. Aamulehti on uutisoinut Santalahteen rakentuvasta tapahtumapuistosta myös aiemmin. Lue lisää: Santalahteen rakentuvassa tapahtumapuistossa voi järjestää jopa 35 000 kävijän suurtapahtumia – Ratikka tuo kävijät puistoon, pysäköintialuetta ei ole suunnitteilla Lue lisää: Maailmantähtiä Santalahteen? Jopa 35 000 katsojaa mahtuu uuteen tapahtumapuistoon